
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" № 6,  тел: (+359 2)   9401 444, факс: (+359 2) 9401 595



Р Е Ш Е Н И Е  
№ РС-6820-19-030
Днес, 05.06.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Пламен Йоцов
Член: Силвия Къдрева
У С Т А Н О В И:
Производството е образувано по реда на чл.71, ал.1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който на основание чл.47, ал.2 от ЗПКОНПИ е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ01/6820/27.02.2019г.
Сигналът е насочен против Мария Николаева Димитрова – директор на дирекция „Управление на човешките ресурси“ в Централно управление на Национална агенция за приходите.
В подадения сигнал се твърди, че дъщерята на Мария Димитрова- и.д. директор на дирекция „Управление на човешките ресурси“ в ЦУ на НАП–М.П.Д., работи в отдел „Оценяване и развитие“, който е в дирекцията управлявана от майка й. 
Към сигнала не са приложени доказателства.
С оглед твърденията в сигнала, Комисията е изискала и събрала следните доказателства: писмо вх. № ЦУ01/8621/26.03.2019г. на КПКОНПИ с приложени доказателства заверени копия на: трудов договор №41/12.05.2003г.; допълнително споразумение за изменение на трудово правоотношение №19/11.11.2003г.; допълнително споразумение за изменение на трудово правоотношение №211/28.12.2005г.; заповед №278/16.05.2009г.; акт за встъпване в длъжност; длъжностна характеристика за длъжност директор на дирекция УЧР в ЦУ на НАП; както писмо с вх. № ЦУ01/11959/15.05.2019г. на КПКОНПИ от ЦУ на НАП.
Служебно е направена справка в НБД Население, разпечатки на справки от електронната страница на Националния осигурителен институт и подадените за периоди 2015г., 2016г. и 2017г. декларации по чл.3 от ЗПИЛЗВДД и чл.35, ал.1, т.2 от ЗПКОНПИ.
След като обсъди събраните в хода на административното производство доказателства, комисията установи следното от фактическа страна:
Сигналът е подаден по реда на чл.47, ал.2 от ЗПКОНПИ. 
Служебното качество на лицето Мария Николаева Димитрова е установено от представените заверени документи от НАП с писмо вх. Рег. № ЦУ 01/8621 от 26.03.2019г. На основание сключен Трудов договор №41/12.05.2003г. се удостоверява, че Мария Николаева Димитрова е назначена на длъжност началник на отдел в Отдел „Управление на човешките ресурси в Централно управление на НАП, със срок на изпитване за 6 месеца, а именно до 12.11.2003г. С допълнително споразумение №19/11.11.2003г., сключено между Мария Николаева Димитрова и изпълнителния директор на НАП е заела длъжността началник на отдел „Управление на човешките ресурси“ в ЦУ на НАП за неопределено време. С Допълнително споразумение за изменение на трудовото правоотношение № 211/28.12.2005г. на изпълнителния директор на НАП, Мария Димитрова е назначена на длъжност Директор на дирекция „Управление на човешките ресурси“ в Централно управление на НАП. Трудовото правоотношение на същата е преобразувано в служебно правоотношение видно от представена Заповед № 278/16.05.2009г., с която органът по назначаването – изпълнителния директор на НАП, е назначил Мария Николаева Димитрова на длъжност директор на дирекция „Управление на човешките ресурси“ в ЦУ на НАП. Видно от приложеното заверено копие на подписания акт за встъпване в длъжност „директор на дирекция УЧР“, за Мария Николаева Димитрова е възникнало служебното правоотношение на 01.06.2009г., като е приложена и длъжностна характеристика за заемане на длъжността директор на дирекция УЧР,  подписана от Мария Димитрова.
От служебно направената справка в НБД Население се установи, че Мария Николаева Димитрова с ЕГН *** има дъщеря на име М.П.Д. с ЕГН ***, а не както се посочва в сигнала М.П.Д.
С писмо изх. №10544/19.04.2019г. на КПКОНПИ е изискала информация от изпълнителния директор на НАП за това, назначава ли е на работа в Национална агенция за приходите служител на име М.П.Д. в периода, съобразно максималния срок по чл.73 от ЗПКОНПИ, а именно от 27.02.2016г. до настоящия момент. В отговор на поставеното запитване, с писмо вх. № ЦУ01/11959/15.05.2019г. изпълнителният директор на НАП представя информация, че след направена проверка в информационната система за администриране на човешките ресурси в НАП се установява, че в периода от 27.02.2016г. до настоящия момент не е назначаван служител с име М.П.Д.
Извършена е и служебно справка в електронните Регистър на трудовите договори и регистър с „Данни за осигурените лица – Актуално състояние“ поддържан от Националния осигурителен институт относно дъщерята на Мария Димитрова – М.П.Д., от които е видно, че последната не е работила в Централно управление на Национална агенция за приходите.
Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл.52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
С влизането в сила на Закона за противодействие на корупцията и за отнемане на незаконно придобитото имущество, обн., ДВ, бр.7 от 19.01.2018г., в сила от 23.01.2018г., с разпоредбата на чл.6, ал.1, т.22 от с.з., законодателят е вменил качеството на лице, заемащо висша публична длъжност на директорите на дирекции в Централното управление и директорите на териториалните дирекции на Националната агенция за приходите.
Горното налага извода, че в качеството си на директор на дирекция „Управление на човешките ресурси“ в ЦУ на НАП, Мария Николаева Димитрова е лице, заемащо висша публична длъжност по смисъла на чл.6, ал.1, т.22 от ЗПКОНПИ.
От събраните в хода на производството доказателства по преписката се установи, че Мария Николаева Димитрова – директор на дирекция „Управление на човешките ресурси“ в Централното управление на НАП, като лице заемащо висша публична длъжност по чл.6, ал.1, т.22 от ЗПКОНПИ и лицето М.П.Д. са свързани лица по смисъла на параграф 1, т.15 от ДР на ЗПКОНПИ.
Наличието на свързани лица само по себе си не представлява конфликт на интереси. Свързаността създава риск от такъв в случаите, при които лицето, заемащо висша публична длъжност упражнява правомощия или изпълнява задължения по служба повлияно от частен интерес.
От събраните по преписката доказателства не се установяват упражнени правомощия от страна на Мария Николаева Димитрова, в качеството й на директор на дирекция „Управление на човешките ресурси“ в Централното управление на НАП, в частен интерес, неин или на свързано с нея лице. Установи се, че Мария Николаева Димитрова има дъщеря с три имена М.П.Д., а не както е посочено в сигнала М.П.Д. Също така, видно от полученото писмо от директора на НАП, свързаното лице с Мария Николаева Димитрова, по смисъла на параграф 1, т.15 от ДР на ЗПКОНПИ, М.П.Д., в периода от 27.02.2016г. до настоящия момент, не е назначавано за служител в администрацията на НАП. От направената справка в Регистър на трудовите договори, поддържан от НОИ, също не са налице данни лицето М.П.Д. с ЕГН *** да е заемала длъжност в ЦУ на НАП. Справката показва, че същата е работила в търговски дружества.
	Предвид изложеното, се налага извода, че липсват упражнени правомощия по служба от Мария Николаева Димитрова, в качеството й на директор на дирекция „Управление на човешките ресурси“ в Централното управление на НАП и лице, заемащо висша публична длъжност, по смисъла на чл.6, ал.1, т.22 от ЗПКОНПИ, по отношение на свързаното с нея лице М.П.Д., по смисъла на пар. 1, т.15, буква „а“ от ДР на ЗПКОНПИ. 
	Липсата, на който и да е елемент от понятието „конфликт на интереси“, обуславя невъзможност за нарушаване на забраните по Глава Осма, Раздел II от ЗПКОНПИ, които представляват негова проявна форма.
	Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и 2 от ЗПКОНПИ
РЕШИ:
НЕ УСТАНОВЯВА конфликт на интереси по отношение на Мария Николаева Димитрова с ЕГН *** – лице, заемащо висша публична длъжност, по смисъла на 6, ал.1, т.22 от ЗПКОНПИ, поради липса на упражнени правомощия по служба в качеството й на директор на дирекция „Управление на човешките ресурси в Централно управление на НАП по отношение на свързаното с нея лице, по смисъла на пар.1, т.15, буква „а“ от ДР на ЗПКОНПИ, М.П.Д. с ЕГН ***.
Препис от Решението да се изпрати ведно с цялата административна преписка на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“.
КОМИСИЯ:
Заместник - председател:……/п/………/Антон Славчев/
Член:…………………./п/……………....…/Пламен Йоцов/
Член:……………/п/…………………..../Силвия Къдрева/

